Zagreb, 30. studenoga 2023.

**OBJAVA ZA MEDIJE**

**KAKO POMOĆI PRUŽATELJIMA NEFORMALNE DUGOTRAJNE SKRBI?**

*U Europi oko 80% dugotrajne skrbi o starijim osobama snosi obitelj. Većinu obiteljskih njegovatelja čine žene, što negativno utječe na njihovu zaposlenost, dohodak, zdravlje, te ravnotežu poslovnoga i privatnoga života. U novome broju Osvrta Instituta za javne financije Marijana Bađun opisuje glavna obilježja neformalnih njegovatelja starijih osoba u Hrvatskoj i ističe novije mjere podrške čiji je cilj poboljšati položaj njegovatelja.*

Prema rezultatima OECD-ova istraživanja o načinima poboljšanja dugotrajne skrbi u Hrvatskoj, gotovo 75% obiteljskih njegovatelja u Hrvatskoj su žene. Prosječna je dob njegovatelja 62 godine, a oko 40% njih mlađe je od 60 godina. Otprilike ih polovina ima neku kroničnu bolest ili invaliditet te su i sami ograničeni u obavljanju svakodnevnih aktivnosti. Njegovatelji su slabijega obrazovanja, žive u kućanstvima s niskim dohotkom i većina ih nije zaposlena. Oni koji jesu zaposleni rade na puno radno vrijeme i teško usklađuju njegu s ostalim obvezama. Čak 90% obiteljskih njegovatelja u Hrvatskoj osjeća se ispunjeno jer se brinu o članu obitelji, ali oko 40% njih ima financijske probleme zbog toga, te ih polovina ima poteškoće s vlastitim mentalnim zdravljem.

Mjere podrške pružateljima neformalne skrbi mogu se okvirno podijeliti u tri skupine: a) mjere za usklađivanje privatnoga i poslovnoga života, b) mjere za poboljšanje mentalnoga zdravlja i c) novčane naknade. U Hrvatskoj je naglasak stavljen na pomoć primateljima skrbi putem socijalnih naknada. No, Zakonom o socijalnoj skrbi iz 2022. omogućeno je ostvarivanje statusa njegovatelja bračnomu ili izvanbračnomu drugu, odnosno životnome partneru osobe s invaliditetom koja je u potpunosti ovisna o pomoći i njezi druge osobe. Pravo na status njegovatelja priznaje se i osobi po izboru osobe s invaliditetom. Njegovatelj ima pravo na naknadu, pravo na odmor u trajanju od četiri tjedna i može ostvariti primitke po osnovi drugoga dohotka prema Zakonu o dohotku.

Od početka 2023. Zakon o radu omogućuje zaposleniku koji pruža osobnu skrb članu obitelji ili osobi iz istoga kućanstva da od poslodavca zatraži izmjenu ugovora o radu kojim bi se na određeno vrijeme ugovorio rad na izdvojenom mjestu rada. Također, može od poslodavca za određeno vremensko razdoblje zatražiti izmjenu ugovora o radu kojim se mijenja ugovoreno puno na nepuno radno vrijeme, odnosno može zatražiti promjenu ili prilagodbu rasporeda radnoga vremena. Zaposlenik sada ima pravo i na neplaćeni dopust u ukupnome trajanju od pet radnih dana godišnje za skrb o članu uže obitelji ili o osobi iz zajedničkoga kućanstva koja ima ozbiljne zdravstvene probleme. Tijekom korištenja tog prava poslodavac ne smije odjaviti radnika iz obveznih osiguranja.

Uz ove mjere, važno je povećavati dostupnost, priuštivost i kvalitetu formalne dugotrajne skrbi, vodeći računa o regionalnim nejednakostima, kako bi neformalna skrb o starijem i nemoćnom članu obitelji bila izbor, a ne nužnost. Građani Hrvatske trebali bi se i više brinuti o vlastitome zdravlju kako bi u starosti bili što samostalniji u obavljanju svakodnevnih aktivnosti.

**Institut za javne financije** javni je znanstveni institut u kojem znanstvenici, među vodećima u polju ekonomije u Hrvatskoj, istražuju ekonomiku javnog sektora. Nezavisna je i stručna institucija čiji su redoviti suradnici, konzultanti i gosti stručnjaci iz Europske komisije, MMF-a i Svjetske banke. Znanstvenici Instituta su članovi brojnih povjerenstava, radnih i savjetodavnih tijela Vlade, Sabora i ministarstava RH, te aktivni sudionici međunarodnih inicijativa i organizacija. Institut uz znanstveni časopis [*Public Sector Economics*](http://www.pse-journal.hr/en/home/) objavljuje povremeni glasnik [Newsletter](https://www.ijf.hr/hr/publikacije/casopisi/newsletter/) i [Osvrte Instituta za javne financije](https://www.ijf.hr/hr/publikacije/casopisi/osvrti-instituta-za-javne-financije/) koji promiču transparentnost javnog sektora, odgovornost vlasti i participaciju građana, a široj javnosti omogućuju bolje razumijevanje ekonomike javnog sektora.